**НАЦРТ**

На основу члана 88. Статута Града Ниша („Службени лист Града Ниша,“ број 88/2019 143/2016 и 18/2019) и члана 30. Статута Градске општине Нишка Бања („Службени лист Града Ниша“ бр. 124/2008, 40/2017)

Скупштина Градске општине Нишка Бања на седници од \_\_\_\_\_\_\_\_\_\_\_\_\_\_\_године, донeла је

**ОДЛУКУ**

**О ИЗМЕНАМА И ДОПУНАМА**

**СТАТУТА ГРАДСКЕ ОПШТИНЕ НИШКА БАЊА**

Члан 1.

У Статуту Градске општине Нишка Бања („Службени лист Града Ниша“ бр. 124/2008 и 40/2017 у даљем тексту: Статут) члан 10. мења се и гласи:

„Члан 10

Градска општина Нишка Бања установљава награде Градске општине, јавна признања и звање „почасни грађанин“ особи чији су рад и достигнућа од посебног значаја за Градску општину Нишка Бања.“

Члан 2.

 Члан 12. мења се и гласи:

„Члан 12

У интересу Градске општине и становника са подручја Градске општине Нишка Бања, органи Градске општине могу сарађивати са удружењима, хуманитарним организацијама и другим организацијама.“

Члан 3.

После члана 12, додаје се члан 12а који гласи:

„Члан 12а

 Градска општина Нишка Бања у оквиру својих надлежности преко својих органа, прати процес европске интеграције Републике Србије и развија за то потребне административне капацитете, у складу са законом и утврђенoм политиком Републике Србије.“

Члан 4.

 У члану 14. став 1. тачка 4. брише се.

Тачка 12. мења се и гласи:

 „12. Уређује и обезбеђује обављање послова који се односе на изградњу, реконструкцију, одржавање, заштиту, коришћење, развој и управљање некатегорисаним путевима у насељу, у складу са законом и другим прописима“

 Тачка 17. мења се и гласи:

„17. Подстиче и учествује у финансирању задовољења потреба грађана у области спорта на подручју градске општине, учествује у реализацији система школског спорта и обезбеђује услове за организовање и одржавање спортских манифестација и такмичења, у складу са законом и другим прописима“

 Тачка 18. мења се и гласи:

 „18. Помаже и учествује у финансирању одржавања основних школа и дечијих вртића на подручју градске општине, у складу са законом и другим прописима“

 После тачке 18, додаје се тачка 18а, која гласи:

 „18а Учествује у финансирању и постављању мобилијара, у складу са законом и другим прописима“

После тачке 24, додаје се тачка 24а, која гласи:

 „24а Финансијски учествује у изградњи подземних контејнера и остале опреме за одржавање и унапређење животне средине, у складу са законом и другим прописима“

Члан 5.

У члану 25. став 3. мења се и гласи:

 „Одборник има право да буде редовно обавештаван о питањима од значаја за обављање одборничке дужности, као и да на лични захтев од органа градске општине добије податке који су му потребни за рад.“

После става 3. додаје се став 4. који гласи:

„За благовремено достављање обавештења, тражених података, списа и упутстава одговоран је секретар Скупштине Градске општине, а начелник Управе градске општине, када се обавештење, тражени податак, спис и упутство односе на делокруг и рад општинске управе.”.

Члан 6.

Члан 30 мења се и гласи:

„Члан 30

 1) доноси статут, одлуку у о организацији управе Градске општине уз сагласност Скупштине Града Ниша и пословник о свом раду;

 2) доноси буџет и завршни рачун градске општине;

 3) доноси програм развоја градске општине и појединих делатности у складу са програмом развоја града;

 4) даје претходно мишљење на програм развоја Града, програм уређивања грађевинског земљишта, просторни план града, као и на урбанистичке планове, који се односе за подручје градске општине;

 5) даје претходно мишљење на програме рада јавних предузећа чији је оснивач Град, у делу који се односи на градску општину и прати њихову реализацију;

 6) одлучује о обележјима и празнику градске општине и установљава јавна признања градске општине;

 7) одлучује о сарадњи и удруживању са градским општинама у земљи и иностранству, уз сагласност Скупштине града;

 8) доноси прописе и друге опште акте из своје надлежности;

 9) у складу са законом расписује референдум о питањима од значаја за локалну заједницу, изјашњава се о предлозима садржаним у грађанској иницијативи и утврђује предлог одлуке о самодоприносу;

 10) бира и разрешава председника Скупштине и заменика председника Скупштине;

 11) поставља и разрешава секретара Скупштине;

 12) бира и разрешава председника градске општине, заменика председника градске општине и чланове Већа градске општине;

 13) даје сагласност на употребу имена, грба и другог обележја градске општине;

 14) именује Општинску изборну комисију за спровођење избора за одборнике Скупштине Градске општине у складу са Законом;

 15) образује органе, организације и службе за потребе градске општине;

 16) обавља и друге послове, у складу са законом, Статутом града, другим прописима града и овим Статутом.“

Члан 7.

 После члана 30. додаје се члан 30а који гласи:

„Члан 30а.

 Седнице Скупштине Градске општине Нишка Бања сазива председник Скупштине по потреби, а најмање једанпут у три месеца.

 Председник Скупштине је дужан да сазове седницу кад то у писаној форми затражи председник општине, Веће градске општине или најмање једна трећина одборника у року од седам дана од дана подношења захтева, тако да дан одржавања седнице буде најкасније у року од 15 дана од дана подношења захтева.

 У ситуацијама које оправдавају хитност у сазивању седнице скупштине, председник скупштине може заказати седницу у року који није краћи од 24 часа од пријема захтева.

 Захтев за сазивање седнице из става 3. овог члана мора да садржи разлоге који оправдавају хитност сазивања, као и образложење последица које би наступиле несазивањем.

 Минималан рок за сазивање седнице скупштине, из става 3. овог члана, не односи се на сазивање седнице скупштине у условима проглашене ванредне ситуације.“

 Ако председник Скупштине не сазове седницу у случајевима из става 2. овог члана, седницу може сазвати подносилац захтева, а седницом председава одборник кога одреди подносилац захтева.

 Председник Скупштине може одложити седницу коју је сазвао само у случају када не постоји кворум потребан за рад а у другим случајевима о одлагању седнице одлучује Скупштина.

Члан 8.

 У члану 31. алинеја 9. брише се.

Члан 9.

У члану 33., после става 2., додаје се став 3., који гласи:

 „Ако заменику председника Скупштине Градске општине Нишка Бања мирују права из радног односа услед избора на ту функцију, заменик председника Скупштине може бити на сталном раду у Градској општини Нишка Бања.”

Члан 10.

У члану 34 став 3 мења се и гласи:

„За секретара скупштине Градске општине поставља се лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факулету, са положеноим стручним испитом за рад у органима Управе и радним искуством од најмање три године.“

Члан 11.

После члана 35., додаје се члан 35а, који гласи:

„Члан 35а

 Избор, права и дужности председника и чланова општинске изборне комисије за спровођење избора за одборнике скупштине градске општине Нишка Бања утврђују се Пословником Скупштине градске општине Нишка Бања.“

Члан 12.

 Чланови 37. и 38. бришу се.

Члан 13.

 У члану 39. став 4, мења се и гласи:

 „Број радних тела, избор, права и дужности председника и чланова радних тела утврђује се Пословником Скупштине градске општине.“

 После става 4. додаје се став 5. који гласи:

 „Радно тело може организовати јавно слушање о предлозима прописа и одлука о којима одлучује Скупштина Градске општине Нишка Бања.“

Члан 14.

 После члана 39. додају се нови чланови 39а, 39б, 39в, 39г и 39д који гласе:

„Члан 39а

 Јавна расправа представља скуп различитих активности, предузетих у унапред предвиђеном временском оквиру, у циљу прибављања предлога и ставова грађана о нацрту неког акта.

Јавна расправа се може организовати одржавањем отворених састанака представника надлежних органа Градске општине са заинтересованим грађанима, представницима удружења грађана и представницима штампаних и електронских медија (округли столови, трибине, презентације и сл.) и прикупљањем предлога, сугестија и мишљења грађана и осталих учесника у јавној расправи у писаној или електронској форми.

 Орган надлежан за организовање јавне расправе дужан је да свим грађанима омогући учешће у јавној расправи.

 Време трајања, начин, поступак, као и друга питања од значаја за организовање и спровођење јавне расправе ближе се уређује посебном одлуком Скупштине Градске општине.

Члан 39б

 Органи Градске општине дужни су да одрже јавну расправу:

1) у поступку припреме статута;

2) у поступку припреме буџета Градске општине (у делу планирања инвестиција);

3) у поступку припреме стратешких планова развоја;

4) у поступку утврђивања стопа изворних прихода Градске општине;

5) у другим случајевима предвиђеним законом и статутом Градске општине.

Јавна расправа из става 1.овог члана спроводи се о нацрту акта (одлуке, плана и другог акта у припреми), а може се спровести и раније на предлог органа надлежног за припрему и утврђивање нацрта.

Јавну расправу из става 1.овог члана организује Веће Градске општине на начин и у време које предложи Управа градске општине, ако овим статутом или посебном одлуком из члана 39а став 4. овог статута није другачије одређено.

Члан 39в

Јавна расправа може се спровести у поступку доношења других општих аката из надлежности Скупштине Градске општине, на основу захтева предлагача општег акта, једне трећине одборника или предлога 100 грађана.

 Ради спровођења јавне расправе, предлог грађана је потребно да својим потписима подржи најмање 100 грађана са бирачким правом на подручју Градске општине.

 Прикупљање потписа грађана за спровођење јавне расправе из става 1.овог члана, спроводи се у складу са прописима који уређују грађанску иницијативу.

 Надлежно радно тело Скупштине Градске општине одлучује по примљеном предлогу, односно захтеву из става 1.овог члана.

 Уколико надлежно радно тело Скупштине Градске општине прихвати предлог, односно захтев из става 1.овог члана, Веће Градске општине организује јавну расправу, по правилу, на начин и у време које је у тим поднесцима предложено.

Члан 39г

 Веће Градске општине организује јавну расправу, одређује начин спровођења, место и време трајања јавне расправе.

 Веће Градске општине упућује јавни позив грађанима, удружењима, стручној и осталој јавности, за учешће у јавној расправи.

Јавни позив за учешће на јавној расправи, објављује се на интернет презентацији Градске општине и на други погодан начин. Уз јавни позив обавезно се објављује програм спровођења јавне расправе, као и нацрт акта који је предмет јавне расправе.

Веће Градске општине може упутити позив за учешће на јавној расправи одређеним појединцима, представницима органа, организација и удружења за које сматра да су заинтересовани за акт који се разматра.

О току јавне расправе сачињава се извештај који садржи све предлоге и сугестије изнете у јавној расправи, као и ставове органа надлежног за припрему предлога акта о поднетим предлозима и сугестијама са образложењем разлога за њихово прихватање, односно неприхватање.

Извештај из става 5 oвог члана објављује се на интернет презентацији Градске општине и на други погодан начин. “

Члан 39д

Орган надлежан за утврђивање предлога акта о којем је спроведена јавна расправа, дужан је да приликом утврђивања предлога акта води рачуна о сугестијама и предлозима датим у јавној расправи.“

Члан 15.

 У члану 45. после става 2. додаје се нови став 3. који гласи:

 „Када одлучује о избору председника Градске општине, Скупштина градске општине истовремено и обједињено одлучује о избору заменика председника Градске општине и чланова Већа градске општине.“

Члан 16.

 У члану 53. мења се став 2. и гласи:

 „ За нaчелника Управе Градске општине може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе.“

Члан 17.

 У члану 55. бришу се речи: „Скупштини и“.

Члан 18.

 У члану 56. тачка 6) мења се и гласи:

 6) обавља стручне и административно-техничке послове за потребе рада Скупштине градске општине, Председника градске општине и Већа градске општине;

Члан 19.

 У члану 59. став 1. мења се и гласи:

 „Када пропис или други општи акт градске општине није у складу са законом, Статутом Града или другим прописом Града, Градско веће упозориће на то надлежни орган градске општине.“

Члан 20.

 У члану 65. став 3. мења се и гласи:

 „Грађанска иницијатива пуноважно је покренута ако је листа потписника грађанске иницијативе састављена у складу са законом и ако је исту потписало 5% од укупног броја грађана са бирачким правом са подручја Градске општине Нишка Бања.“

 После става 6. додаје се нови став 7. који гласи:

 „Скупштина Градске општине је дужна да на интернет презентацији Градске општине Нишка Бања, односно на други примерен начин обавести јавност да је отпочео рад на припреми прописа који доноси Скупштина.“

Члан 21.

 Члан 70 став 1 мења се и гласи:

„Јавност рада обезбеђује се путем јавних расправа и зборова грађана о предлозима за доношење и измену Статута, у поступку припреме буџета Градске општине, у поступку припреме стратешких планова развоја и у другим случајевима предвиђеним законом, статутом и посебном одлуком скупштине Градске општине.“

Члан 22.

 Одлуку о изменама и допунама Статута Градске општине Нишка Бања објавити у „Службеном листу Града Ниша“ по добијању сагласности од Скупштине Града Ниша.

 Овлашћује се секретар скупштине Градске општине да након ступања на снагу ове одлуке сачини и објави пречишћен текст Статута Градске општине Нишка Бања.

Члан 23.

Одлука о изменама и допунама Статута Градске општине Нишка Бања ступа на снагу осмог дана од објављивања у „Службеном листу Града Ниша“.

Број:

 У Нишкој Бањи,

СКУПШТИНА ГРАДСКЕ ОПШТИНЕ НИШКА БАЊА

 Председник

 Зоран Јовановић